32006D0944
L 358/87
JURNALUL OFÍCIAL AL UNIUNII EUROPENE
DECIZIA COMISIEI
din 14 decembrie 2006
de stabilire a nivelurilor de emisii respective alocate Comunității Europene și fiecărui stat membru în temeiul Protocolului de la Kyoto, conform Deciziei 2002/358/CE a Consiliului
[notificată cu numărul C(2006) 6468]
(2006/944/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2002/358/CE a Consiliului din 25 aprilie 2002 privind aprobarea, în numele Comunității Europene, a Protocolului de la Kyoto la Convenția-cadru a Organizației Națiunilor Unite asupra schimbărilor climatice și îndeplinirea în comun a angajamentelor care decurg din acesta (1), în special articolul 3,
întrucât:
(1)
Anexa II la Decizia 2002/358/CE stabilește angajamentele cantitative de limitare sau de reducere a emisiilor în scopul stabilirii nivelurilor de emisii respective alocate Comunității Europene și statelor sale membre, în conformitate cu articolul 4 din Protocolul de la Kyoto. Anexa B la Protocolul de la Kyoto stabilește angajamentele cantitative de limitare sau de reducere a emisiilor în scopul stabilirii nivelurilor de emisii alocate statelor membre care au aderat la Comunitate după 25 aprilie 2002, cu excepția Ciprului și a Maltei, care nu au încă angajamente cantitative de limitare sau de reducere a emisiilor, în temeiul Protocolului de la Kyoto.
(2)
Nivelurile de emisii respective alocate Comunității și statelor sale membre, exprimate în tone de dioxid de carbon echivalent, sunt stabilite în anexa la prezenta decizie. Aceste niveluri de emisii se calculează pe baza datelor revizuite privind emisiile din anul de referință, înaintate de statele membre în temeiul articolului 23 din Decizia 2005/166/CE a Comisiei din 10 februarie 2005 de stabilire a normelor de aplicare a Deciziei nr. 280/2004/CE a Parlamentului European și a Consiliului privind un mecanism de monitorizare a emisiilor de gaze cu efect de seră în cadrul Comunității și de punere în aplicare a Protocolului de la Kyoto (2), înmulțite cu angajamentele cantitative de limitare sau de reducere a emisiilor, prevăzute în anexa II la Decizia 2002/358/CE și în anexa B la Protocolul de la Kyoto, înmulțite cu cinci, pentru a reprezenta cei cinci ani ai primei perioade de angajament prevăzute de Protocolul de la Kyoto.
(3)
În conformitate cu articolul 3 din Decizia 2002/358/CE, cantitățile alocate Comunității și fiecărui stat membru corespund nivelurilor de emisii respective stabilite în anexa la prezenta decizie.
(4)
Revizuirea datelor privind emisiile pentru anul de referință stabilite în temeiul Protocolului de la Kyoto, înaintate de statele membre în temeiul articolului 23 din Decizia 2005/166/CE, a impus o recalculare care a rezultat într-o diferență aritmetică de 11 403 608 tone de dioxid de carbon echivalent între cantitatea alocată Comunității Europene și suma cantităților alocate statelor membre enumerate în anexa II la Decizia 2002/358/CE. Comunitatea ar trebui să emită această diferență sub formă de unități ale cantității atribuite.
(5)
Orice modificare a nivelurilor finale de emisii ale Comunității și ale statelor sale membre care rezultă din revizuirea nivelurilor de emisii în temeiul articolului 8 din Protocolul de la Kyoto ar trebui să fie menționată printr-o modificare la prezenta decizie.
(6)
Măsurile prevăzute de prezenta decizie sunt conforme cu avizul comitetului schimbărilor climatice,
ADOPTĂ PREZENTA DECIZIE:
Articolul 1
Nivelurile de emisii respective exprimate în tone de dioxid de carbon echivalent, alocate Comunității și statelor membre pentru prima perioadă de angajamente cantitative de limitare și de reducere a emisiilor, în temeiul Protocolului de la Kyoto, sunt stabilite în anexă.
Articolul 2
Comunitatea emite diferența de 11 403 608 tone de dioxid de carbon echivalent dintre nivelurile de emisii ale Comunității și suma nivelurilor de emisii ale statelor membre enumerate în anexa II la Decizia 2002/358/CE sub formă de unități ale cantității atribuite.
Articolul 3
Prezenta decizie se adresează statelor membre.
Adoptată la Bruxelles, 14 decembrie 2006.